કોઇક કારણસર મહાદેવજી પ્રગટરૂપે આ યજ્ઞ કરી શકયા નહીં એટલે તેમણે વારુણી મૂર્તિ ધારણ કરી યજ્ઞનાં મંડાણ કર્યાં. સ્વર્ગ, કૈલાસ, ઇન્દ્રલોક વગેરેમાં સમાચાર ફેલાઇ ગયા. ‘‘મોટો યજ્ઞ થઇ રહ્યો છે. દેવો પણ આવી રહ્યા છે. જોવા જેવું છે.’’ વાતો પ્રસરતાં જ કુતુહલતા પણ પ્રસરી ગઇ. દેવ પત્નીઓ, દેવાંગનાઓ, રત્નભૂષિત અલંકાર અને પુષ્પના શણગાર સહિત આવી. દેવકન્યાઓ પોતાનાં નૂતન યૌવનની મહેક અને રૂપની છટા સાથે ત્યાં આવી. પ૦ કરોડ અપ્સરાઓ પણ નીઠનીને આવી. સૌ યજ્ઞ જોવા લાગ્યાં.